**Нурайна Сатпаева, Қазақстан, Алматы**

e-mail: [nuraina010106@mail.ru](mailto:nuraina010106@mail.ru)

**Жабысқақ қасықтар**

**Пьеса**

*Лонг-лист «Маленькая Ремарка» -2018, Лонг-лист «Баденвайлер» -2018, «Литодрама»-2018 жеңімпазы*

**Кейіпкерлер:**

Дара – жасөспірім

Эльза – Дараның досы

Ярик – Дараның сыныптасы

Тима – Дараның сыныптасы

Әке

Ана

Ругучка – химия және жаратылыстану пәнінің мұғалімі, сынып жетекшісі  
Коротыш – аққудың балапаны

Клешня– шаян

Аққу – Коротыштың анасы (ана аққу)

Мэр – Эльзаның әкесі

Журналист қыз

Тұрғындар

Полиция қызметкерлері

Оқушылар

Дара (17 жаста)

Эльза (17 жаста)

**1-сахна**

*Дараның пәтері. Дара мектепке жиналып жатыр.*

*Теледидардағы жаңалықтардан уран зауытын көрсетуде. Мұржадан будақтап қою түтін шығып жатыр. Бірнеше тұрғын, оның ішінде Ругучка да әкімдіктің алдында плакаттармен тұр: «Зауыттың жабылуын талап етеміз!», «Ауаны шұғыл тазарту қажет!»*

ТҰРҒЫНДАР. *(ұрандап)* Зауытты жабыңдар! Біз өмір сүргіміз келеді! Зауытты жабыңдар! Біз өмір сүргіміз келеді!

ЖУРНАЛИСТ ҚЫЗ. Қала тұрғындары алаңға жиналды. Олар уран зауытын жабуды талап етеді.

*Мэр шығады. Оның қасына журналист қыз жүгіріп келеді.*

ЖУРНАЛИСТ ҚЫЗ. Әкім мырза, тұрғындардың талабына қандай жауабыңыз бар?

МЭР. Ластану деңгейі рұқсат етілген концентрациядан асқан жоқ.

ЖУРНАЛИСТ ҚЫЗ. Бірақ зауыт мұржасынан шыққан түтін ше? Қап-қара екені көрініп тұр ғой!

МЭР. Түтін қауіпсіз, маған сеніңіз. Мен де осында тұрамын, отбасым да осында.

ЖУРНАЛИСТ ҚЫЗ. Ал ...

*(Әкім сөзін бөліп жібереді)*

МЭР. Барлық сұрақтарыңыз жайлы экология бөліміне хабарласыңыздар. Рақмет!

*Тұрғындар әкімге бас салады, полиция олардың жолын бөгейді. Трансляция үзіледі.*

*Әке келеді.*

ӘКЕ. Дара, болдың ба? Тездет. Кешігеміз.

ДАРА. Міне, бара жатырмын, кітаптарымды салып алайын.

ӘКЕ. Кеше кешкісін дайындап қоюың керек еді, таң атпай әуре болғанша.

ДАРА. *(міңгірлеп)* Иә-иә.

*Дара мен Әкесі кетіп қалады.*

**2-сахна**

*Мектеп асханасы. Дара мен Эльза тамақ салған поднос ұстап тұр.*

ДАРА. Біздің орын босады.

ЭЛЬЗА. Жүр.

*Олардың қасына өз подностарымен Ярик пен Тима отырады.*

ДАРА. Негізі, алдымен отыруға бола ма деп рұқсат сұрау керек қой.

ТИМА. Сатып алып па едіңдер? Қайда отырғымыз келсе, сонда отырамыз.

ЯРИК. Біз еркін елде өмір сүреміз.

ЭЛЬЗА. *(Дараға)* Болды, қойшы. Отырса, отыра берсін.

ДАРА. Жыныма тиеді. Әлі қанша жыл осылармен оқимыз.

ТИМА. Элька, математиканы сенен көшіріп алайын, бере тұршы?

ЭЛЬЗА. Тима, сосын сұрашы, мына жерде қайтіп көшірмексің? Былғайсың ғой.

ДАРА. Бірінші маған береді.

ЭЛЬЗА. Сен тағы орындамай келдің бе?

ДАРА. Үлгермедім. Мектепті тезірек бітірсек екен. Жалықтырып бітті.

ЭЛЬЗА. Ал маған ұнайды.

ДАРА. Ой, мен оқығым келмейді. Мыналардың түрін көргім келмейді. Тоғыздан кейін колледжге кетемін.

ЯРИК. Аспаздыққа ма? Бізде басқа жоқ.

ТИМА. Барса, бара берсін. Ақ жол. (*Қасықтарды алып, үстелді қатты қағып*) Дара ботқадай, сеп-семіз аспаз болады!

*Ярик пен Тима күледі. Ярик жөтеліп, Тимадан қасықтарды алып, «Я», «Т», «Э», «Д» әріптерін жазады.*

ДАРА. Есуастар, мен супер леди боламын. Кофехана ашамын, заказға торт пісіремін. Сол кезде сендерді жолатпай қоямын.

ЭЛЬЗА. Супер леди емес, бизнес леди.

ТИМА. Супер-пупер леди! *(күледі)* Тормоз десе.

ДАРА. Өзің тормоз. Мұнда неге келіп алдыңдар? Жоғалыңдар!

ТИМА. Э, тіліңе ие бол.

ДАРА. Алдымен өзіңдікіне ие болып ал!

*Ярик қасықтарды таратады.*

ЯРИК. Ұстаңдар.

ДАРА. Кызық!

ЭЛЬЗА. О, жүрек! Рахмет, Ярик.

ТИМА. Сомен? “Жабысқақ қасық” ойнаймыз ба?

ЯРИК. Витаминкаға ма?

ЭЛЬЗА. Мүмкін басқа бір нәрсеге? Олар ащы, фу-бээ.

ТИМА. Қысқасы, бірінші ұтылған адам, үстелді жинап витамин жейді.

*Барлығы қасықты маңдайларына жабыстырады.*

*Біраз уақыттан кейін Дараның қасығы түсіп қалады.*

ДАРА. Блин! Болды, ойнамаймын.

*Тиманың қасығы құлайды.*

ТИМА. Екіншімін, бірінші емес.

*Ярик жөтеледі. Яриктің қасығы құлайды. Тима мен Дара күледі.*

ЯРИК. Аллергия қанымды ішіп бітті.

*Эльза қасықты алып тастайды.*

ЭЛЬЗА. Ойнай білу керек.

ТИМА. *(Дараға)* Не қарап отырсың? Витаминдерді же.

ДАРА. Ауызыңды жап!

ТИМА. Не айқайлайсың? Осының дені дұрыс емес.

ЯРИК. Қойыңдаршы. Жетеді болды.

ТИМА, ЯРИК, ЭЛЬЗА. *(хормен)* Бір, екі, үш, төрт!

*Дара соңғы витаминді сумен ішеді. Эльза тыжырынады, Тима мазақтап күледі.*

ДАРА. Тьфу, дәмінің жаманын-ай.

ТИМА. Элька, тамағыңды бітір, сен ғана қалдың.

ЭЛЬЗА. Жоқ, жемеймін. Артық калория ...

ТИМА. Элька модель болғысы келеді.

ЭЛЬЗА. Не болыпты? Содан кейін сән дизайнын оқимын. Париждегі, Миландағы көрсетілімдерге барамын...

ТИМА. Миланға бару үшін қанша ақша керек екенін білесің бе?

ЯРИК. Ол үшін неге алаңдап тұрсың? Әке-шешесі төлеп береді.

ТИМА. Иә, әкең әкім болса да, джекпот ұтып алған сияқты. Элька, папаңа мені асырап алсын деп айтшы.

ЯРИК. Оны асырап алсаңдар ештеңелерің кетпейді. Күніне бес рет тамақ берсеңдер болды.

ТИМА. Сегіз рет берсе жақсы.

*Ярик пен Тима күледі.*

ЭЛЬЗА. *(басын шайқап)* Сендерден басқа не күтуге болады?

ДАРА. Ақымақтар.

ЭЛЬЗА. (*Дараға)* Тоқаш жейсің бе? (*пауза*) Біз сабаққа кеттік. Қуып жетіп ал.

ЯРИК. *(Эльзаға) Әкел сөмкеңді көтерейін.*

*Тима кетіп қалады, оның артынан Ярик пен Эльза кетеді.*

*Дара ыдыс жинап жатыр. Тоқашты қалтасына, әріптер жазылған қасықтарды сөмкесіне салады.*

**3-көрініс.**

*Химия кабинеті. Ругучка колбаларды, химикалық пробиркаларды, реагенттерді үстелге реттеп қояды. Сыныптан шығып кетеді. Эльза, Ярик, Тима кіріп келеді.*

ЯРИК. *(Эльзаға)* Жаңа ойын жүктеп алдым. Қазір көрсетемін.

ТИМА. Элька, үй тапсырмасы ше?

ЭЛЬЗА. Сөмкемнен ал. Ұрысқақ апай көріп қалып жүрмесін.

ТИМА. Керемет!

*Дара кіреді. Эльза мен Ярик телефонға қарап отыр. Тима үй тапсырмасын көшіріп жатыр. Дара пробиркаларды қарап көреді.*

ТИМА. Ей, абайла, сындырып алма.

ДАРА. Шаруаң болмасын.

ТИМА. Сосын менен көреді. Бірнәрсе болса, Тима, Тима дейді ол.

ДАРА. Қорықпа. Ештеңе болмайды. Мен сен сияқты ебедейсіз емеспін.

*Дара пробиркадағы ұнтақты сұйықтығы бар колбаға құяды. Қоспа жарылып кетеді. Дараның беті мен киімі көк түске боялады.*

ЯРИК. Сен не істеп жатырсың?

ТИМА. *(Ярикке) Уайымдама*! Бізден көрмейді. Түсір, түсір! Қарашы Аватарға ұқсайды. Дара - Аватарка.

ЯРИК. *(телефон камерасына түсіреді)* Құйрық қана жетіспей тұр.

*Тима мен Ярик күледі.*

ЭЛЬЗА. Не күлесіңдер? *(Дараға)* Мә, салфетка.

ДАРА. Кетпей жатыр. Сулау керек.

*Дара есікке жүгіріп бара жатып, Ругучкамен соқтығысады.*

РУГУЧКА. Құдай-ау, не болған? Тима!

ТИМА. Бірнәрсе болса, неге менен көресіз? Мен мұнда тыныш отырдым, үй тапсырмасын қайталап. Өзі, өзі!

РУГУЧКА. *(Дараға)* Саған тиісуге кім рұқсат берді, а? Сыныптан шық. Неғып тұрсың? Жүгір!

*Дара жүгіріп шығып кетеді.*

РУГУЧКА. Құдайға шүкір, реагент көзге түспепті. Эльза, сен қайда қарап отырдың? Сені де староста дейді.

ЭЛЬЗА. Байқамай қалдым.

РУГУЧКА. Қойшы сені. Телефонға телміріп, айналаңа қарамайсың. Директордан қанша рет телефонға тыйым салуды өтіндім.

ЯРИК. Біз оны сабақта өшіреміз ғой.

РУГУЧКА. Қыз сияғы жоқ. Жүрегім тоқтап қала жаздады тура. Сендер үшін, сабақта жалықпасын деп әкелсем. Мен сендерге жаратылыстануды химия сияқты өтемін. Ал сендер болсаңдар…

ТИМА. Біздің не кінәміз бар? Мен Дараға тиіспе деп айттым.

РУГУЧКА. Бес минутқа шығып кетсең болды, бірдеңе бүлдірмей қоймайсыңдар. *(Эльзаға)* Мына жерді тазалауға көмектес.

*Тима мен Ярик кетіп қалады. Эльза мен Ругучка мұғалімнің партасын сүртіп жатыр.*

**4-сахна**

*Теңіз жағалауы (тастақ). Коротыш пен Аққу суда жүзіп жүр. Дара тастардың арасынан өтіп, майлықты сулайды. Клешня шығып, майлықты жұлып алады. Дара майлықтың бумасын түсіріп алады.*

ДАРА. Ай! *(қашып секіреді) Блин*! Кіш! *(Клешня қолын көтереді) А-а-а*, солай ма? Қазір таяқ жейсің.

*Қолына тас алады. Коротыш жағаға шығады. Дара қапыда тасын құлатып алады.*

ДАРА. Әй, сен қайдан келдің?

КОРОТЫШ. *(Аянышты)* Ак-куу, ак-куу! (*Дараға ұмтылады*).

ДАРА. Қарның аш сияқты ғой.

*Қалтасынан тоқашты шығарады.*

ДАРА. Жей ғой. Ай, тістеме. Ауыртасың! *(Коротышты сипап)* Мойының қысқа екен. Ештеңе емес, созылып кетеді. *(үзіліс)*

АҚҚУ *(мазасыз)* Гак-ку, гак-ку!

ДАРА. Мамаң шақырып жатыр. Бар, кіш-кіш, Коротыш!

*Коротыш, суға қайтады. Эльза келеді.*

ЭЛЬЗА. Мен сенің осында жүргеніңді біліп едім.

ДАРА. Үйге барғым келмейді. Әкем тағы да ұрсады. Соңғы кезде ол не айқайлайды, не үндемейді.

ЭЛЬЗА. Мә, сөмкеңді ал.

ДАРА. Рақмет!

ЭЛЬЗА. Старостасың деп маған да ұрысты.

ДАРА. Кешір.

ЭЛЬЗА. Кешірімді Ұрысқақ мұғалімнен сұра.

ДАРА. Қойшы соны. Жүйкесі жұқарған ба...

ЭЛЬЗА. Мектептен шығарады деп қорықпайсың ба?

ДАРА. Маған бәрібір. *(пауза)*

ЭЛЬЗА. Сен осы біртүрлісің. Саған қалай бәрібір болады?

ДАРА. Барлығы қуанатын шығар. Мен сен сияқты оқымысты емеспін. Ондай болғым да келмейді.

ЭЛЬЗА. Енді не істейміз?

ДАРА. Сен ғой оқымысты, өзің ойлан енді.

*Пауза. Эльзаның көзі аққуларға түседі.*

ЭЛЬЗА. Таптым! Аққудың ұшқанын күт, сосын тілек тіле. Тілегің міндетті түрде орындалады!

ДАРА. Элька, саған не болған? Қуасың ба?

ЭЛЬЗА. Мен әжемнен естігенмін.

ДАРА. Мүмкін сен Аяз атаға да сенетін шығарсың? *(күледі) (жуан дауыспен)*

Мен Аяз атамын,

Эльзочкаға сыйлық әкелдім.

ЭЛЬЗА. *(күледі)* Сен Ақшақар емес, Ақымақ Көкшақарсың.

ДАРА. Кәрі Аяз атаңды құшақташы.

ЭЛЬЗА. Қолыңды тарт! Көйлекті былғайсың. Оданда барып үстіңді жу. Майлықтар қайда, мен саған тұтас бір бумасын бердім ғой?

ДАРА. Ана жерде төбеттей Шаян отыр. Мен қолымды суға салып едім, ол майлықты қолымнан жұлып алды.

ЭЛЬЗА. Жарайды, қазір амалын табамыз.

*Эльза мойынындағы орамалын шешіп, суға малады. Клешня қолын тырнап алады.*

ЭЛЬЗА. Ойбай!

ДАРА. Әне, көрдің бе! Мен саған айттым ғой!

ЭЛЬЗА. Түк те қорқынышты емес. Қатты тырнаған жоқ. Әкел, бетіңді сүртейін.

ДАРА. Өзім сүртемін.

ЭЛЬЗА. Ештеңе болмаса да, бәрібір тілек тілеу керек. Әжем, тым болмаса, біреуі орындалады дейтін.

*Ярик пен Тима келеді.*

ТИМА. Қараңдар, аққулар! *(тасты алып, Коротышка лақтырады)*

КОРОТЫШ. (*қатты дауыстап)* Ақ-қуу, ақ-қуу!

ДАРА. Тиме оған! (*Тиманы итеріп жібереді)*

ТИМА. Кетші әрі!

*Дара Тимаға тас лақтырады. Бетіне тиеді.*

ДАРА. Жақсы ма саған? Ақымақ! Ол саған не істеді?

ТИМА. Жәй ма сенікі? Қуасың ба? Ақымақ!

*Тима Дараны итеріп жібереді. Дара құлайды. Олардың арасына Ярик тұра қалады.*

ЯРИК. Жәй ма? Қыз ғой ол.

ТИМА. Өзі ғой! (*пауза)* Жетпей ме? (*Пауза)* Кетіңдерші бәрің!

*Тима кетіп қалады. Эльза Дараға тұруға көмектеседі. Дара кетіп қалады.*

ЭЛЬЗА. Ярик, Дараға жақтасқаныңа рахмет!

ЯРИК. Сол да әңгіме болып па.

ЭЛЬЗА. Сен онымен қалай дос болып жүрсің?

ЯРИК. Негізі жақсы бала. *(пауза)* Текөгей әкесі жиі мазасын алады. Барып тұрған жексұрын.

ЭЛЬЗА. Түріне қарасаң, жақсы адам секілді.

ЯРИК. Ол нағыз қаніпезер. *(пауза)* Тимканы көк ала қойдай қылап ұрады. Сол үшін ол осындай.

ЭЛЬЗА. Ужас. Мен көгерген жерлерін көрмедім. Анасы неге арашаламайды?

ЯРИК. Ол білмейді. Тимка айтқысы келмейді.

ЭЛЬЗА. Мен айтам. Анасына барып, өзім айтамын!

ЯРИК. Е жоқ... керек емес, артық қылам деп, тыртық қыласың. Үйге кеттік.

*Барлығы кетіп қалады.*

**5-сахна**

*Дараның пәтері. Әкесі сағатына қарайды. Дара кіреді.*

ӘКЕ. Неге сонша кешіктің?

ДАРА. Жеті сабақ болды.

ӘКЕ. Сынып жетекшіңнен SMS келді. Не болып қалды тағы? Мені мектепке не үшін шақырады?

ДАРА. Білмеймін.

ӘКЕ. Үй жұмысын жасамай бардың ба, әлде қайтадан төбелестің бе?

ДАРА. Жоқ. *(пауза)* Мектептен шаршадым.

ӘКЕ. Бос сөзді қой.

ДАРА. Пап!

ӘКЕ. Жетер болды! Менің басқа проблемаларым жоқ деп ойлайсың ба? Мен жұмыстан келдім, шаршадым, тыныштықта демалғым келеді, түсінесің бе?

*(қоңырау шалады)* Алло, Виталий Степаныч, кеш қоңырау шалғаныма кешіріңіз. Түске дейін сұрансам деп едім . *(пауза)* Түсіндім. (*пауза*) Кейін өтеймін. (*пауза*) Рахмет. (*күрсініп*). *(Дараға)* Барып, киіміңді ауыстыр.

*Дара кетпейді.*

ӘКЕ. Әу, мен кімге айтып тұрмын? Шаршатып болдыңдар бәрің.

ДАРА. Мені ту деген жоқпын сендерге.

ӘКЕ. Сөйлеме болды.

ДАРА. Үнемі айқайлайсың да, жүресің. *(мазақтап)* «Жылдің үздік әкесі»!

ӘКЕ. Сен де жетісіп тұрған жоқсың. Бір рет бес алып келсең, қайтеді!

ДАРА. Күнделікте тұр. Көрсетейін бе?

ӘКЕ. Дене шынықтыру мен еңбектен бе?

ДАРА. *(жылап тұрып)*. Мен үйден кетемін.

*Әке Дараның жанына келіп құшақтайды.*

ӘКЕ. Әй, ақымақ қызым-ай. Мектептен шығарып жіберсе, қайтесің? Ауылдағы әжеңе көшіп кетесің бе? *(пауза)* Сенсіз мен не істемеймін? (*күрсініп*)

ДАРА. Мен әжеммен тұрмаймын.

ӘКЕ. Көреміз. Бір мәнісі болып қалар.

*(пауза)*

ДАРА. Тұшпара пісіріп берейін бе?

*Дара кәстрөлге тұшпара салып, су құйып, қақпағын жабады.*

**6-сахна**

*Теңіз жағалауы. Коротыш пен Аққу суда жүзіп жүр. Дара келеді. Коротыш жағаға шығады.*

ДАРА. Не, тағы қарның ашты ма? Басқалардан бұрын нан алу үшін ең алдымен мойыныңды өсіру керек.

КОРОТЫШ. Ак-куу, ак-куу.

ДАРА. Жарайды, таңғы асыммен бөлісейін. Маған ірімшік, саған нан.

КОРОТЫШ. Ак-куу, ак-куу.

ДАРА. Әкем мектепке кетті. Ұрысқақ апай маған қалуға рұқсат етсе екен. *(үзіліс)*. Үнемі ашулы. Өзінің Барсигін ғана жақсы көреді. Кяу-фяу. Жауыз мысық. Сен сияқты емес.

КОРОТЫШ. Ак-куу, ак-куу.

*(пауза)*

ДАРА. Айтпақшы, тілектер жайлы рас па? Әлде ақымақ балаларға арналған ертегі ме?

АҚҚУ. Гак-куу, гак-куу. *(ұшып кетеді)*

ДАРА. Қарашы, қарашы, ұшып барады.

*Дара аспанға қарап, дұға еткендей қолын жаяды.*

ДАРА. Менің тілегім ... *(сыбырлайды)... (пауза)*

*Аққулар жағаны айнала ұшып жүр.*

АҚҚУ. Гак-куу, гак-куу.

ДАРА. *(Коротышқа)* Сені шақырып жатыр. Ұш! Әйтпесе қалып кетесің!

*Коротыш ұшып кетуге тырысады, бірақ бір қанаты көтерілмейді. Аққу ұшып кетеді.*

ДАРА. Уайымдама, анаң қайтып келеді.

*Оқ атылады. Жаралы Аққудың даусы естіледі. Әлдене суға құлайды.*

АҚҚУ. Гак-куу!

КОРОТЫШ. Ак-куу, Ак-куу!

ДАРА. Не істедіңдер? Жалмауыздар!

*Дара қорқып, қашып кетеді.*

**7-сахна**

*Химия кабинеті. Әкемен бірге Ругучка кіреді.*

РУГУЧКА. Нашар оқиды, ештеңеге қызықпайды. Қыңыр, ескертудің жасасаң, тіл қайтарады. Онымен салыстырғанда ұлдар жуас.

ӘКЕ. Оған қиын екенін өзіңіз білесіз. Маған да оңай емес. *(пауза)* Өтпелі кезең. (*күрсініп*) Күні бойы жұмыста боламын, Дараға қарайтын ешкім жоқ.

РУГУЧКА. *(күрсініп)* Әр отбасының жағдайына қарай беретін болсам, менің өзімнен түк қалмайды.

ӘКЕ. Ол түсінікті. Мейлі енді қайтеміз.

РУГУЧКА. Жарылыс жасаған, сенесіз бе? Үстелді әрең жудық. Көрдіңіз бе, көк дақтар қалды. Мен олар үшін тырысамын, реагенттерді аламын. Өз ақшама алам. Қызықсын деймін.

ӘКЕ. Оған мүмкіндік беріңіз. Түзелуге тырысамыз.

*(Пауза)*

РУГУЧКА. Жарайды, мейлі. Ертең келсін.

ӘКЕ. Сізге үлкен рақмет! (*пакеттен бір қорап шоколад шығарады)* Бұл сізге.

РУГУЧКА. (*қатаң)* Мұныңыз не? Бұл артық. Алып кетіңіз.

ӘКЕ. Алыңыз, «Құстың сүті», мен әдетімше салып аламын. Маған ұнамайды, Дара да жемейді.

РУГУЧКА. Құдай-ай. (*күрсініп)* Сіз оданда сенбі күні митингке келіңіз. Әкімдік алдындағы алаңға. Таңертең онда. Мүмкіндігінше көп адамдарды жинауымыз керек.

ӘКЕ. Естігенмін. Жаңалықтардан көрсетті. *(пауза)* Мен келе алмаймын.

РУГУЧКА. Қолыңыз бос емес пе?

ӘКЕ. Жоқ. *(пауза)* Мен сол зауытта жұмыс істеймін. Егер біліп қойса, бірден жұмыстан шығарады.

РУГУЧКА. Оны мүлдем ұмытып кетіппін. Бірақ дегенмен бірдеңе істеу керек, тыныс алу мүмкін емес болып барады.

ӘКЕ. Ол түсінікті. *(пауза)* Маған Дараны асырау қажет. Анам әлі ауылда. Үндемеуге тура келеді.

РУГУЧКА. Иә-иә. Мен ондайды жүз рет естігенмін, менің отбасым жоқ болған соң, қорқатын да ештеңе жоқ. Міне, осылай жүрмін енді.

ӘКЕ. Зауыт жабылса, қала құриды.

РУГУЧКА. Жабылмаса адамдар құриды. (*күрсініп)* Сізге үміт артып едім.

ӘКЕ. Кешіріңіз.

РУГУЧКА. Бәріне бәрібір секілді. Сен тимесең, мен тиме. *(үзіліс)* Қандай амал қалды?

*Әке кетеді.*

**8-сахна**

*Дараның пәтері. Әкесі кіреді.*

ӘКЕ. Дара. *(Қарайды)* Ұйықтап қалған ба?

*Әке кетеді. Дара түс көреді. Түсінде анасы келеді. Дара төсегінен атып тұрады.*

ДАРА. Мама? Сен қайтып келдің бе?

АНА. Мен қасыңдамын, әрқашан сенімен біргемін.

*Дара төсегінен тұрып, бір қорап шоколад әкеледі.*

ДАРА. Мынаны (Птичье молоко) саған қалдырып қойдым. Сен ұнатушы едің ғой.

*Бірге кәмпит жейді.*

ДАРА. Олар мені мектептен қуып жатыр.

АНА. Уайымдама. Әкең бәрін шешеді.

ДАРА. Ол мені жақсы көрмейді. *(пауза)* Кеше тұшпара пісірдім, қазанға жабысып қалыпты. Мен суды алдымен қайнату керек екенін ұмытып кетіппін. Әкем ашуланып, подъезге темекі шегу үшін кетіп қалды.

АНА. Жәй, әншейін көңіл-күйі түскен болар. Әйтпесе, мұндай қызды қалай жақсы көрмейді? *(Дараны құшақтап)* Сені бәрі жақсы көреді.

ДАРА. (*күмәнмен)* Иә. Әсіресе Ұрысқақ апай. Жыныма тиеді! Мені аңдиды да тұрады. Тима боқтаса да, оған ештеңе демейді. Ал мен тыныш отырсам да, ұрысады.

АНА. *(жымиып)* Химия кабинетінде біреу жарылыс жасады деп естідім.

*(пауза)*

ДАРА. Оның бәрі Элька мен Яриктің кесірі.

АНА. Олардың не қатысы бар?

ДАРА. Мен сыныпқа кіріп қалсам, олар бір-біріне жабысып алып, сыбырласып отыр.

АНА. Ода тұрған не бар?

ДАРА. Мен оларды қорқытқым келді. *(пауза)* Ярик мені жақсы көрмейді. (*пауза*) Оған Элька ұнайды. Өзін “жұлдыз”-бын деп ойлайды. Ешқашан семірмеймін дейді.

АНА. Уайымдайтын нәрсе тауыпсың сен де. Сол Яриктің керегі де жоқ бізге!

ДАРА. Мен де Эльканікі сияқты ақ көйлек болғанда. Одан да әдемі болар едім. *(пауза)* Әкем әпермейді. *(Әкесінің даусын салып)* Күнделікті кигенге жарамайды дейді. Мен түрім болса анау. Пальтом сұр, аяқ киімім қара, көйлегім де сұр.

АНА. Өскен кезде өзің қалағанын аласың!

ДАРА. *(күрсініп)* Тезірек өссем екен. Әкем бір кітап әкеліп тығып қойды. Қазір көрсетемін. *(кітапты шығарып)* Қара, “Жасөспірім қыздарға” есею мен қыздар жайлы. Мен білмейді деп ойлайды ғой деймін. (*пауза)* Қызық. Оның бәрін Элька маған баяғыда айтып берген.

АНА. *(күліп)* Былдырлағым сол. Көзіңді жұм да, ұйықта, ертең ерте тұрасың.

ДАРА. Мен ұйықтамаймын! Мен ұйықтасам, сен жоғалып кетесің.

АНА. Мен ертең кешке тағы келемін.

ДАРА. Кетпеші! Өтінемін! Бәрінің анасы бар... Тек менде ғана жоқ. (*пауза)* Мен тіпті сен туралы тілек тіледім, бірақ аққуды атып тастады! Енді сен қайтып келмейсің. *(жылайды)*

*Анасы Дараны төсекке жатқызады.*

АНА. Түшш, ұйықта. *(ән айтады)*

Сен әлемге келдің бе

Ай мен күн болып...

*Әкесі келеді. Анасы орнын беріп, кетеді.*

**9-сахна**

*Теңіз жағалауы. Коротыш суда жүзіп жүр. Эльза мен Дара бірге келеді.*

ЭЛЬЗА. Мен ертең Мәскеуге ұшамын.

ДАРА. Күшті. Мен де кетіп қалар едім, кез келген жаққа.

ЭЛЬЗА. Анам екеуміз ауруханаға бардық. Олар менен қан алып, рентгенге түсірді. Дәрігер ағай қабағын шытып, мені дәлізге жіберді. Анам шықты, өзі жымиып тұр бірақ көздері қызарып, ісіп кеткен.

ДАРА. Қайтесің оның бәрін ойлап, жөнді дәрігер жолықпаған шығар.

ЭЛЬЗА. Үйдегілер содан бері үнсіз, өтірік жымия береді. Жыныма тиеді. Түнде оянсам, ұрсысып жатыр екен. Анам айқайлап жатыр, оның ауырғанына сен кінәлісің дейді. Әкем, қолындағы кітабын лақтырып кеп жіберіп еді, анамның басына тиді. Сосын мені көріп қалды. Тұрғаныңа көп болды ма деп сұрады. Мен жоқ дедім. Әкем екеуі сайқымазақтар сияқты күлді. Жиіркенішті.

ДАРА. Мән берме. Иә, қазір ересектердің бәрі «КУ-КУ». Менің әкемді тіпті жын ұрған.

ЭЛЬЗА. Мен өлетін шығармын.

ДАРА. Олай жаман сөз айтпа. Оларды тыңдама! Олардың барлығы «КУ-КУ»!

*Тима мен Ярик келеді. Тима қасықпен тақылдатады.*

ТИМА. Кім «КУ-КУ»? Кім «КУ-КУ»?

ДАРА. Ауызыңды жап! Әйтпесе өзің бақырасың қазір.

ЭЛЬЗА. Негізі біреудің сөзін тыңдау дұрыс емес.

ТИМА. Ой, сендер кімге керек едіңдер? Біз жәй, өтіп бара жатқанбыз.

ДАРА. Ендеше, барыңдар сол жаққа.

ЯРИК. Тимка, болды тасташы.

ЭЛЬЗА. Мен кеттім. Мені үйде күтіп отыр. Сау болыңдар.

ТИМА. Ей, ал «жабысқақтар» ше?

ЭЛЬЗА. Тима, сен өзің ұялмайсың ба? Бала емессіңдер ғой.

ТИМА. Ей, мен түсінбедім! Қалай-қалай сөйлейтін болғансың?

ДАРА. Әрі, жүрші. Есалаң.

*Тима Дараны ұрмақшы болады. Ярик оны ұстап қалады. Дара мен Эльза Тима мен Яриктен қашып кетеді.*

ЭЛЬЗА. Ярикке ештеңе айтпа. Мен оған өзім кейін жазамын.

ДАРА. Окей.

*Эльза кетіп қалады.*

ЯРИК. Түсінбедім. Мен не сонда, жүрген біреумін ба?

ДАРА*. (мазақтап)* Есесіне жабысқақты жақсы ойнайсың.

ЯРИК. Қойшы, соларды.

*Барлығы кетіп қалады.*

**10-сахна**

*Химия кабинеті. Дара скрепкамен шкафтың құлпын бұзып ашады, пробиркаларды, қызыл реактивті алады, қантты, витаминдерді араластырады. Ругучка кіреді. Дара бөтелкені артына жасырады.*

РУГУЧКА. Ештеңеге тиіспе деп адам құсап ескерттім ғой саған! Тағы не бүлдірдің? Мойында!

ДАРА. Ештеңе.

РУГУЧКА. Өтірік айтпа. Пробиркада бірдеңені араластырғаныңды көрдім. Қолдарыңды көрсет.

*(пауза)*

РУГУЧКА. Болды, енді сені мектептен шығарады. Жетер. Шыдамым таусылды.

*(пауза)*

ДАРА. Қызыл ұнтақты аздап септім.

РУГУЧКА. Не үшін?

ДАРА. Витамин қостым. *(пауза)* Сосын қант. Дәмі эм-энд-эмс секілді болсын деп. Әйтпесе ашты.

РУГУЧКА. Не дейді тағы. Сен уланып қалсаң, қайтесің?

ДАРА. Мен тек біреуін ғана жедім.

РУГУЧКА. Қандай витаминдер?

ДАРА. Мынандай, ақ. (*бір уыс таблетка көрсетеді)*

РУГУЧКА. Есің ауысқаннан саумысың? Бұл таблеткаларды міндетті түрде ішу керек. Әйтпесе ауырасың!

ДАРА. Бұл Эльзаныкі ... *(пауза)* Ол ішпеді, енді ауруханада жатыр.

РУГУЧКА. Ауруханада жатқаны несі? Сен қателесіп тұрған шығарсың. Ол қонаққа кетті емес пе? Анасы телефон соғып сұрап алған.

ДАРА. Эльканың ата-анасы өтірікші!

РУГУЧКА. Үлкендер жайлы олай айтуға болмайды!

*(пауза)*

ДАРА. Элька келмей қалса, не болады? Мен партада жалғыз отырғым келмейді.

РУГУЧКА. Бәрі жақсы болады. Осыдан көр де, тұр.

ДАРА. Менің анам ауырған кезде де солай айтты ...

*Ругучка Дараны құшақтайды. Сөреден кітапты алады.*

РУГУЧКА. Міне, жас химиктің кітабы. Оқып көр. Ал таблеткаларды қалай ішу керегін сосын көреміз.

ДАРА. М-м.

РУГУЧКА. Эльза қайтып келеді. Уақыттың қалай зымырап өткенін байқамай қаласың. *(пауза)* Мен директорға баруым керек.

*(Ругучка шығып кетеді)*

ДАРА. *(міңгірлеп)* Үлкендер өтірікші. Өтіріктен мұрын өсетін болғанда, олар өтірік айтпайтын еді.

**11-сахна**

*Химия кабинеті. Үстел үстінде пробиркалар мен колбалар бар. Үстел үстінде үлкен сағат ілулі тұр, тілдері жылдам айналуда. Қабырғадағы күнтізбе тез ауысып жатыр. Дара химиялық реагенттерді араластырады. Ругучка кіреді, мұрны үлкен, күлкісі клоун сияқты боялған.*

РУГУЧКА. Эльза жазылып кетеді. Эльза жақсарады.

*Жарылыс. Дараның беті мен киімі жасыл түске боялады.*

*Әкесі кіреді, оның мұрны Ругучкадан да үлкен, клоун секілді боялған.*

ӘКЕ. Анаң қайтып келеді. Анаң оралады.

*Жарылыс. Дараның беті мен киімдері сарғайып кетеді. Әкім кіреді, оның да мұрны үлкен, сайқымазақтай боялған күлкісі бар.*

МЭР. Таза ауа. Таза ауа.

*Жарылыс. Дараның беті мен киімі қызарып кетеді.*

ДАРА. Тәтті дәрілер. Дәрілер тәтті.

*Ругучка, әке, мэр дәріні ішіп жатыр.*

РУГУЧКА, ӘКЕ, МЭР *(хормен)* Бұл таблеткалар емес. Бұл витаминдер.

*Үлкендер бұрылып, таблеткаларды түкіреді. Ругучканың артқы жағында «Өтірікші1», Әкенің - «Өтірікші2», Әкімнің - «Өтірікші3» деген жазулар бар.*

*Жарылыс. Айналаны қою түтін басып жатыр.*

**12-сахна**

*Теңіз жағалауы. Дара Коротыштка нан беріп жатыр. Орамал таққан Эльза келеді.*

ЭЛЬЗА. Дарка!

ДАРА. Элька?

ЭЛЬЗА. Танымадың ба?

ДАРА. Жоқ, *(пауза)* сен өзгеріп кетіпсің.

ЭЛЬЗА. Дәрілердің кесірінен толып кеттім. Бірақ дәрігерім арықтайсың деді.

ДАРА. Білесің бе, Элька, үлкендердің бәрі өтірік айтады. Оларға өз аттары не үшін қажет? Оларды, Өтірікші1 Өтірікші2 Өтірікші3 деуге болады.

ЭЛЬЗА. Менің дәрігерім өтірік айтпайды! *(пауза)* Қатты семіріп кетіппін бе?

ДАРА. Жоқ, түрің жап-жақсы. Аздап қана толғансың.

ЭЛЬЗА. Әне, сен өтірік айтып тұрсың. Тура үлкендер сияқты.

ДАРА. Иә, Өтірікші4.

*(пауза)*

ЭЛЬЗА. Дара, мұнда өмір сүру қауіпті. Зауыт түтіні өте зиянды. Улы.

ДАРА. Сен қайдан білесің?

ЭЛЬЗА. Мен соның кесірінен ауырып қалдым. Ярик де аллергиядан жөтеледі. Біз бәріміз удан өліп қалуымыз мүмкін. Ал қасықтар радиацияның әсерінен жабысады.

ДАРА. Оны кім айтты саған ?

ЭЛЬЗА. Естіп қалдым. Әкем анама айтты. Ол әкім ғой, бәрін біледі.

*Жөтел естіледі. Ярик пен Тима келе жатыр. Тима қасықпен тақылдатады.*

ЭЛЬЗА. Ешкімге айтпа, әйтпесе әкемді жұмыстан шығарады.

ЯРИК. Эльза?

ТИМА. Масқара. Семіріп кетіпсің ғой.

ДАРА. Аузыңды жап. Есалаң.

ЭЛЬЗА. *(Ярикке)* Қалайсың?

ЯРИК. Жаман емес. *(пауза)* Сен қоңырау шалмадың ғой.

ЭЛЬЗА. Роуминг болған жоқ.

ЯРИК. Ал вай-фай ше?

ЭЛЬЗА. Қысқасы, сөйлескім келмеді. Соны да түсінбейсің бе?

ЯРИК. *(ренжіп)* Жарайды, бопты.

ТИМА. Элька, енді сені модель етіп алмайды.

ЯРИК. Тима! Жөніңмен жүр!

ТИМА. (*Ярикке*) Жоқ, шын ғой, мантоварка секілді! Не көзің көрмей ме?

ДАРА. Аузыңды жап!

ТИМА. *(Эльзаға)* Жарайды, уайымдама, сен сумоға барсаң болады, бәрін қырасың. (*күліп*) рингке Мантоварка шығады!

*Эльза жұдырығымен Тимкаға қарай жүгіреді.*

ТИМА. Ей, саған не болған! Кет әрі, сиыр.

*Тима Эльзаны итеріп жібереді де басынан орамалы түсіп қалады. Эльзаның ашшы жоқ, тоқырбас.*

*(Пауза)*

ЯРИК. Осыған күлетін ақымақсың ба?

*Ярик Тиманы ұрады.*

ТИМА. Сен менің мұрнымды сындырдың!

*Тиманың мұрнынан қан кетіп жатыр. Дара орамалды алып Эльзаның басына тағады.*

ЭЛЬЗА. Мен қоштасуға келдім. Мен ертең Германияға ұшамын.

ДАРА. Қайтып келесің бе?

ЭЛЬЗА. Жоқ. *(пауза)* Менде қатерлі ісік бар.

*Бәрінің мұрнынан қан кетеді. Майлықтарын шығарып, мұрындарын сүртіп, маска киеді. Дарадан басқаның бәрі кетеді. Дара суға қарай жүгіреді.*

ДАРА. Шаян, шық! Бәрі сенің кесіріңнен, албасты шаян!

*Тас лақтырады. Шаян суға кіріп кетеді. Дара суға түседі.*

ДАРА. Коротыш, аспанға ұш! Естисің бе? Өтінемін! Тезірек! Тезірек!

КОРОТЫШ. Ак-куу, ак-куу.

*Коротыш ұшып кетеді.*

ДАРА. *(дұға еткендей алақанын жайып)* Эльканың сауығып кетуін қалаймын!

**13-сахна**

*Дараның пәтері. Таң.*

ӘКЕ. Мен келдім, сен ұйықтап қалдың ба?

ДАРА. Шаршадым.

ӘКЕ. Сабағың кешке дейін болды ма? *(пауза)* Қалың қалай?

ДАРА. Жаман емес. Элька қайтып келді.

ӘКЕ. Тамаша. Енді бір партада отырасыңдар. Бекер уайымдап едің.

*(пауза)*

ДАРА. Мен жалғыз да отыра беремін. Мен бала емеспін.

ӘКЕ. Иә, тек төсек жинау мен үй тапсырмасын орындағымыз келмейтіні болмаса.

ДАРА. Әке, оның шашы жоқ.

*(пауза)*

ӘКЕ. Иә... оңай емес...

ДАРА. Кеше балалардың мұрнынан қан кетті*. (пауза)* Менен де. Біз бәріміз өлеміз.

ӘКЕ. Олай айтпа! *(Дараны сілкіп)* Түсіндің бе? Сенен ондайды енді ешқашан естімейтін болайын!

*Әкесі жүгіріп кетіп қалады.*

**14-сахна**

*Теледидарда жаңалықтардан Ругучка мен Әкені әкімдіктің алдындағы митингіге келгенін көрсетеді.*

ЖУРНАЛИСТ ҚЫЗ. Алаңда адамдар көбейіп жатыр!

ТҰРҒЫНДАР. *(Дауыстап)* Зауытты жабыңдар! Біз өмір сүргіміз келеді! Зауытты жабыңдар! Біз өмір сүргіміз келеді!

*Полицейлер Ругучканы ұрды. Оның қасына Әке келеді.*

ӘКЕ. Оған тиіспеңдер!

*Полиция Ругучкаға кісен салады.*

ӘКЕ. Әрі кет, деймін! Жоғал!

*Полицейлер Әкені таяқпен ұрды. Ол құлап, оның да қолына кісен салады. Әкім келеді.*

МЭР. Оларды босатыңдар. Бұйырамын!

ПОЛИЦЕЙ. Біз сізге бағынбаймыз. Ары тұрыңыз.

ЖУРНАЛИСТ ҚЫЗ. *(Әкімге)* Айтыңызшы, сізді неге жұмыстан шығарды?

МЭР. Бұл жерде өмір сүру қауіпті! Зауытты жабу керек!

*Полицейлер әкімді жығып құлатып, автобусқа сүйреп апарады. Журналист қыз демонстранттардың қасына барады.*

*Айналаның бәрі қою түтінге оранған.*

**15-сахна**

*Германия. Эльза (17 жаста) тоған қасындағы орындықта отыр. Қасына Дара келеді (17 жаста).*

ЭЛЬЗА. Дарка!

ДАРА. Элька, мен сені танымай қалдым. Сондай сәндісің.

ЭЛЬЗА. Болашақ дизайнер емеспін бе. Ал сен өзгермепсің.

ДАРА. Иә, айтпа. *(пауза)* Бұйра шашың әдемі екен.

ЭЛЬЗА. Емнен кейін осылай өсті.

ДАРА. Жақсы, жарасып ақ тұр.

ЭЛЬЗА. Сен мықтысың! Химия пәнінен грант ұтып алдың. Мен сені мақтан тұтамын.

ДАРА. Ұрысқақа пайым көмектесті, есіңде ме?

ЭЛЬЗА. Әрине, оның жағдайы қалай?

ДАРА. Мектепте жұмыс істейді. *(пауза)* Элька, мен оқи алмасам қайтем? Пәтеріміз кепілде, оқуымды аяқтамасам, пәтерді тартып алады.

ЭЛЬЗА. Бос сөз! Бәрі жақсы болады! Сен, қатерлі ісікке қарсы дәрі ойлап табуың керек.

ДАРА. *(байыппен)* Мен тырысамын.

ЭЛЬЗА. Сен әкеңмен келдің бе?

ДАРА. Жоқ, жалғыз. Қазір фермамыз бар ғой. Әкем жылқы бағады.

ЭЛЬЗА. Инженер еді, енді фермер болды ма?! *(күледі)* Керемет.

ДАРА. Зауытты жапты. Бірақ әкемнің жағдайы жаман емес. Жылқылардың қандай әдемі екенін білсең.

ЭЛЬЗА. Керемет. Жүр біздікіне. Анам сені қонаққа шақырған. Әкем бір сағаттан кейін осында келеді, бізді алып кетеді.

ДАРА. Жарайды. (*пауза)* Мынау саған сыйлық. (*қасықтарды шығарады*)

ЭЛЬЗА. Ааа, қойшы, шын ба!

ДАРА. Сенікі, менікі, Яриктікі.

ЭЛЬЗА. Қандай сүйкімді. Менікінде жүрек бар. Ярик ойып берген. Ал Тиманікі ше?

ДАРА. Өзінде.

ЭЛЬЗА. Тима қазір қайда? Қалада ма?

ДАРА. Иә, шәйханада аспаздың көмекшісі. Сондай ірі қазір. Енді өгей әкесі одан қорқады. (*күледі)* Енді өзін мантоварка деп мазақтаймын.

*(екеуі күледі)*

ЭЛЬЗА. Ярик қалай?

*(пауза)*

ДАРА. Сен естімедің бе? *(пауза)* Ол қазір жоқ. Ол қайтыс болғалы біраз жыл болды. *( теріс бұрылады)*

ЭЛЬЗА. Байқұс Ярик.

*(пауза)*

*Эльза қасықты маңдайына тақайды. Дара да қайталайды.*

*Эльзаның қасығы құлап қалады, Дараныкі жабысып тұр.*

ДАРА. Бірінші рет жеңдім.

*(пауза)*

ЭЛЬЗА. Бұл қасықтардың көзін құртайықшы.

ДАРА. Сөйтейік.

*Дара мен Эльза тоғанға жақындайды. Онда екі аққу жүзіп жүреді. Эльза Яриктің қасығын сүйіп суға лақтырады.*

ЭЛЬЗА. Сау бол.

*Дара қалған қасықтарды суға лақтырады.*

*Төрт оқушы шығады. (Дара, Эльза, Ярик және Тимаға ұқсас). Қыздардың бірі аққуға нан береді.*

*Соңы.*